
PëR MIRATIMIN E RREGULLORES PëR PROCEDURAT E DHëNIES Së AUTORIZIMEVE, PëR NDëRTIMIN E OBJEKTEVE Të REJA GJENERUESE Të ENERGJISë, Që NUK JANë OBJEKT KONCESIONI

Në mbështetje të nenit 100 të Kushtetutës dhe të pikës 2 të nenit 34/1 të ligjit nr.9072, datë 22.5.2003 “Për sektorin e energjisë elektrike”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1. Miratimin e rregullores për procedurat e dhënies së autorizimeve, për ndërtimin e objekteve të reja gjeneruese të energjisë, që nuk janë objekt koncesioni, sipas tekstit, që i bashkëlidhet këtij vendimi.
2. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha

Rregullore 
për Procedurat e dhënies së Autorizimeve për ndërtimin e objekteve të reja gjeneruese të energjisë, që nuk janë objekt koncesioni

Kapitulli I
Dispozita të Përgjithshme

Neni 1 
Qëllimi

1. Qëllimi i kësaj rregulloreje është të përcaktojë procedurat dhe dokumentacionin e nevojshëm për aplikimin, vlerësimin dhe dhënien e një  autorizimi për ndërtimin e një burimi të ri gjenerues të energjisë, që nuk është objekt koncesioni.
2. Kjo rregullore është hartuar në përputhje me nenin 34/1 të ligjit nr.9072, datë 22.5.2003  “Për sektorin e energjisë elektrike”, i ndryshuar.

Neni 2 
 Objekti

1. Objekt i kësaj rregulloreje janë burimet e reja gjeneruese të energjisë, ndërtimi i të cilave bëhet me financime private dhe që lidhen me rrjetet e transmetimit dhe/ose të shpërndarjes.
2. Dispozitat e kësaj rregulloreje nuk zëvendësojnë ndonjë kompetencë të ndonjë autoriteti ose institucioni tjetër shtetëror ekzistues për të dhënë leje, pëlqimin ose çdo dokument tjetër që kërkohet për ndërtimin e burimeve të reja gjeneruese të energjisë, sipas legjislacionit në fuqi.

Neni 3 
Përcaktime

Termat e përdorur në këtë rregullore do të kenë kuptimin e mëposhtëm:
- “Aplikim” do të thotë çdo kërkesë e paraqitur nga një person për ndërtimin e një burimi të ri gjenerues të energjisë sipas formës së përcaktuar në këtë rregullore;
- “Aplikues” do të thotë çdo person, që aplikon për një leje sipas kësaj rregulloreje;
- “Person” do të thotë një person fizik ose juridik;
- “Vetëprodhues” do të thotë një burim gjenerues i energjisë, ku jo më pak se 70% e prodhimit të të cilit përdoret për nevoja e tij vetjake;
- “Burim koogjenerues” do të thotë një burim gjenerues që prodhon nxehtësi dhe energji elektrike;
- “Pika e lidhjes” do të thotë pika fizike e lidhjes e përcaktuar nga Operatori i Sistemit të Transmetimit (OST) ose Operatori i Sistemit të Shpërndarjes (OSSH), në të cilën burimi gjenerues do të lidhet me rrjetin e transmetimit ose të shpërndarjes;
- “OST” do të thotë Operatori i Sistemit të Transmetimit;
- “OSSH” do të thotë Operatori i Sistemit të Shpërndarjes;
- “Ministria përgjegjëse për energjinë” do të thotë Ministria e Ekonomisë, Tregtisë dhe Energjetikës ose çdo ministri pasardhëse e saj;
- “Ministër” do të thotë Ministri i Ekonomisë, Tregtisë dhe Energjetikës ose ministri përgjegjës për energjinë;
 - “Studim para fisibiliteti” do të thotë një vlerësim paraprak i përafërt teknik, ekonomik, financiar dhe mjedisor i një projekti për ndërtimin e një kapaciteti të ri gjenerues të energjisë;
- “Studim fisibiliteti” do të thotë një vlerësim i plotë teknik, ekonomik, financiar dhe mjedisor i një projekti për ndërtimin e një kapaciteti të ri gjenerues të energjisë;
- “Autorizim” do të thotë një leje specifike e miratuar nga Këshilli i Ministrave sipas nenit 34/1 të ligjit nr.9072, datë 22.5.2003 “Për sektorin e energjisë elektrike”, i ndryshuar, që autorizon një person për ndërtimin e një burimi të ri gjenerues;
- “Autorizim paraprak” do të thotë miratimi i ndërmjetëm i dhënë nga ministria përgjegjëse për energjinë për vazhdimin e procedurave për marrjen e një autorizimi”;
- “Mbajtësi i autorizimit” do të thotë personi që merr një autorizim për ndërtimin e burimit të ri gjenerues të energjisë sipas dispozitave të kësaj rregulloreje;
- “I deleguari përgjegjës” do të thotë një person fizik, që aplikon për një autorizim në emër të një aplikuesi sipas nenit 5 të kësaj rregulloreje.

Kapitulli II
Procedurat e aplikimit për autorizim

Neni 4
E drejta për të aplikuar

1. Çdo person që zhvillon veprimtari tregtare sipas legjislacionit shqiptar mund të aplikojë për marrjen e një autorizim për ndërtimin e burimeve të reja gjeneruese të energjisë.
2. Çdo person i huaj, që kërkon të aplikojë për marrjen e një autorizimi, sipas kësaj rregulloreje, duhet të krijojë një filial ose zyrë përfaqësimi në Shqipëri sipas dispozitave të ligjit nr.9901, datë 14.4.2008 “Për tregtarët dhe shoqëritë tregtare” dhe kërkesave të legjislacionit tatimor shqiptar.
3. Çdo aplikim sipas kësaj rregulloreje bëhet në ministrinë përgjegjëse për energjinë.

Neni 5 
Delegimi i autoritetit të aplikuesit

1. Një aplikues mund të caktojë një person fizik ose juridik si të deleguar përgjegjës për të aplikuar për një autorizim për ndërtimin e burimeve të reja gjeneruese të energjisë, në përputhje me legjislacionin në fuqi dhe procedurat e kësaj rregulloreje.
2. I deleguari pajiset me prokurën e aplikuesit për përfaqësimin e tij në veprimet që kanë të bëjnë me aplikimin dhe marrjen e autorizimit.

Neni 6
Forma e aplikimit

1. Çdo aplikim për autorizim, sipas kësaj rregulloreje, bëhet në formën e përcaktuar në aneksin A të kësaj rregulloreje dhe shoqërohet me dokumentet e parashikuara në nenet 7, 8, 9 dhe 10 të kësaj rregulloreje, ndryshe ai nuk do të shqyrtohet nga ministria përgjegjëse për energjinë.
2. Çdo aplikues duhet të bëjë pagesën për aplikim në momentin e paraqitjes së aplikimit në vlerën dhe numrin e llogarisë së ministrisë përgjegjëse për energjinë siç përcaktohet në aneksin B të kësaj rregulloreje.
3. Dokumentacioni i paraqitur nga aplikuesi duhet të jetë në gjuhën shqipe, origjinal ose fotokopje e noterizuar, ndërsa vërtetimet dhe deklaratat nga organe e tjera duhet të jenë lëshuar jo më parë se 3 muaj nga momenti i paraqitjes së aplikimit.
4. Çdo aplikim i shoqëruar me dokumentacionin përkatës do të paraqitet në dy kopje: një origjinale ose fotokopje e noterizuar, siç përcaktohet në pikën 3 të këtij neni, dhe një fotokopje tjetër e të gjithë dokumentacionit të përcaktuar në këtë rregullore.

Neni 7 
Dokumentacioni shoqërues që kërkohet për një autorizim

Çdo aplikim për një autorizim shoqërohet me dokumentet dhe/ose informacionin e mëposhtëm për identifikimin e aplikuesit:
1. Emri i aplikuesit;
2. Adresa e selisë së aplikuesit;
3. Administratori i shoqërisë;
4. Përfaqësuesi ose i deleguari përgjegjës (nëse ka);
5. Struktura organizative e shoqërisë;
6. Kapacitetet teknike, organizative dhe profesionale të shoqërisë;
7. Informacion për ndonjë veprimtari të ngjashme në sektorin e energjisë elektrike;
8. Numri i telefonit, faksit ose adresën e e-mail-it;
9. Numri i identifikimit personal të zyrës së taksave (NIPT);
10. Vërtetime për shlyerjen e taksave, pagesën e sigurimeve shoqërore dhe që shoqëria nuk është në proces falimentimi;
11. Pasqyrat financiare të audituara të tri viteve të fundit të veprimtarisë ose kur shoqëria ka më pak se tre vjet që është krijuar, për periudhën e ekzistencës së shoqërisë, si dhe çdo dokumentacion tjetër financiar që provon aftësitë flnanciare për të realizuar projektin e propozuar.
12. Çdo dokument tjetër që ministria përgjegjëse për energjinë mund të kërkojë për të provuar këtë aftësi.

Neni 8 
Të dhënat, informacioni i përgjithshëm për burimin gjenerues të energjisë dhe kriteret që duhet të plotësojë ndërtimi i tyre

a) Një aplikues paraqet në ministrinë përgjegjëse për energjinë, përveç dokumenteve dhe informacionit të përcaktuar në nenin 7 të kësaj rregulloreje, të dhënat dhe informacionin e përgjithshëm të mëposhtëm:
- tipin e burimit gjenerues të energjisë;
- kapacitetin e instaluar në MW;
- numrin e njësive gjeneruese të burimit gjenerues të energjisë dhe kapacitetin e tyre në MW;
- prodhimin vjetor të energjisë elektrike në MWh;
- afatin e pritshëm të vënies në punë;
- jetëgjatësinë e pritshme të burimit gjenerues të energjisë;
- numrin e orëve të punës në vit;
- rendimentin e burimit gjenerues të energjisë;
- standardet teknike të pajisjeve të burimit gjenerues të energjisë;
- nivelin e tensionit në dalje të gjeneratorit;
- skemën kryesore elektrike të burimit gjenerues të energjisë dhe lidhjen e tij me rrjetin e transmetimit ose shpërndarjes;
- vlerën e parashikuar të investimit total;
- vendndodhjen e burimit gjenerues të energjisë;
- strukturën e propozuar të kapitalit dhe burimet e parashikuara të financimit të ndërtimit të burimit gjenerues të energjisë;
- programin e zbatimit të projektit;
- përshtatshmërinë e pajisjeve të burimit gjenerues të energjisë me sistemin elektroenergjetik;
- përllogaritjen e emetimeve të gazeve të efektit serë nga burimet gjeneruese dhe nëse ato janë në përputhje me normat europiane mjedisore;
- një plan menaxhimi, që do të realizohet pasi të demontohet burimi gjenerues, në mënyrë që të sigurohet një mbrojtje e kujdesshme e mjedisit, shëndetit dhe sigurisë së njerëzve, përfshirë përmirësimin e mjedisit mbas mbylljes së veprimtarisë.
b) Kriteret që duhet të plotësojë objekti që do të ndërtohet, për të marrë autorizimin e ndërtimit janë:
- të garantojë se vënia në punë e këtij objekti nuk cenon sigurinë e sistemit tonë elektroenergjetik;
- të sigurojë se ndërtimi dhe shfrytëzimi i këtij objekti nuk ndikon në mbrojtjen e shëndetit dhe të jetës së publikut;
- të sigurojë se ndërtimi dhe shfrytëzimi i këtij objekti nuk ndikon në mbrojtjen e mjedisit;
- të garantojë një përdorim racional të tokës dhe kthimin e saj në gjendjen fillestare pas përfundimit të veprimtarisë prodhuese të objektit;
- të sigurojë efiçencë të energjisë.

Neni 9 
Të dhënat, informacionet dhe kriteret specifike sipas tipit të burimit gjenerues të energjisë

Një aplikues paraqet në ministrinë përgjegjëse për energjinë, në varësi të tipit të burimit gjenerues të propozuar, përveç sigurisë për plotësimin e kritereve të shprehura në germën “b” të nenit 8 të kësaj rregulloreje dhe të dhënat, informacionet dhe kriteret specifike të mëposhtme:
A) Për një termocentral (TEC):
- teknologjinë e përdorur në burimin gjenerues të energjisë (me cikël të thjeshtë, me cikël të kombinuar etj.) dhe parametrat teknikë të pajisjeve kryesore (kaldaja, turbina, motorë me djegie të brendshme, gjeneratorë,  transformatorë);
- llojin e lëndës djegëse që përdor;
- efiçencën termike, elektrike dhe totale të burimit gjenerues të energjisë;
- konsumin specifik të lëndës djegëse;
- fuqinë kalorifike të lëndës djegëse;
- burimet e furnizimit me lëndë djegëse;
- respektimin e normave mjedisore për shkarkimet në ajër, ujë dhe tokë konform	normave të përcaktuara në kuadrin ligjor shqiptar.
B) Për një burim gjenerues të prodhimit të kombinuar të energjisë elektrike dhe nxehtësisë (me koogjenerim):
-  teknologjinë e përdorur në burimin gjenerues të energjisë;
- llojin e lëndës djegëse;
- efiçencën termike, elektrike dhe totale të burirnit gjenerues të energjisë;
- konsumin specifik të lëndës djegëse;
- fuqinë kalorifike të lëndës djegëse;
- kapacitetin termik dhe elektrik të burimit gjenerues të energjisë;
- destinacionin e nxehtësisë së prodhuar;
- kapacitetin termik të kaldajës mbështetëse, nëse ka;
- respektimin e normave mjedisore për shkarkimet në ajër, ujë dhe tokë konform normave të përcaktuara në kuadrin ligjor shqiptar.
C) Për një gjenerues me erë:
- të dhëna mbi potencialin e erës në zonën e propozuar;
- shpejtësia minimale dhe maksimale e shfrytëzueshme e erës;
	- shpejtësinë mesatare vjetore të erës;
- tipin dhe lartësinë e kullës eolike;
- diametrin e rotorit të gjeneruesit;
- numrin e kullave, nëse do të jetë një park eolik;
- respektimin e normave mjedisore akustike dhe vizuale;
- të garantojë, që kur punon në paralel me sistemin tonë elektroenergjetik, në regjim maksimal dhe/ose minimal, nuk cenon qëndrueshmërinë e sistemit tonë elektroenergjetik.
D) Për një sistem fotovoltaik:
- karakteristikat teknike të sistemit fotovoltaik;
- rrezatimin diellor mesatar vjetor [kJ/m2 year];
- këndin optimal të përthyerjes të panelit diellor; 
- sipërfaqen në metra katrorë të panelit të instaluar.
E) Për një burim gjenerues me biomasë:
- teknologjinë e përdorur në burimin gjenerues të energjisë:
- llojin e biomasës;
- konsumin specifik të lëndës djegëse biomasë;
- fuqinë kalorifike të lëndës djegëse;
- mënyrën e sigurimit dhe furnizimit me biomase.
F) Për një vetëprodhues:
- teknologjinë e përdorur në burimin gjenerues të energjisë:
- llojin e lëndës djegëse;
- konsumin specifik të lëndës djegëse;
- fuqinë kalorifike të lëndës djegëse;
- sasinë e pritshme të energjisë, që do të konsumohet për nevojat e tij vetjake;
- sasinë e pritshme të energjisë, që do të absorbohet ose injektohet në rrjetin kombëta.

Neni 10 
Studimi i parafisibilitetil

1. Aplikuesi paraqet një studim parafisibiliteti, që jep besueshmëri të mjaftueshme teknike, ekonomike dhe financiare të projektit të propozuar, si dhe ndikimin e tij mjedisor dhe social.
2. Studimi i parafisibilitetit, i paraqitur sipas pikës 1 të këtij neni, përfshin:
a) Në terma teknikë, studimi duhet të japë informacion lidhur me besueshmërinë teknike të projektit të propozuar dhe duhet të shoqërohet me paraqitjen e përgjithshme skematike të burimit gjenerues të energjisë; një diagramë elektrike të agregatëve dhe bllokut të transformimit, ku të evidentohen qartë pika e lidhjes me sistemin dhe pika e matjes; opinionin paraprak të OST-së ose OSSH-së mbi lidhjen e tij me sistemin e transmetimit ose shpërndarjes së energjisë elektrike; shtrirjen gjeografike të vendit ku do të ngrihet apo zhvillohet veprimtaria, duke dhënë referencat ekzakte (numër parcele, numër regjistri kadastre) dhe të paraqitura në hartë me shkallë 1: 25000; një hartë topografike ku të paraqitet gjurma e linjës, që lidh burimin gjenerues me sistemin e transmetimit ose shpërndarjes në shkallë 1:25000.
b) Në terma ekonomikë, studimi duhet të paraqesë një plan biznesi, që demostron besueshmërinë ekonomike të projektit të propozuar. Plani i biznesit duhet të përcaktojë minimalisht shpenzimet dhe të ardhurat e pritshme, si dhe kohëzgjatjen e periudhës së ndërtimit në muaj. Kostot duhet të ndahen në kategoritë përkatëse: kostot financiare, kostot e ndërtimit (përfshirë kostot lidhur me fuqinë punëtore, makineritë dhe lidhjen me rrjetin), kostot e operimit dhe të mirëmbajtjes.

c) Në terma financiarë, studimi duhet të paraqesë një plan financiar, që demostron besueshmërinë financiare të projektit të propozuar. Plani financiar duhet të përcaktojë në mënyrë të qartë dhe transparente se si synon aplikuesi të financojë projektin e propozuar. Ai do të përcaktojë minimalisht sasinë e alokuar të kapitalit të vet ndaj burimeve financiare të jashtme të kërkuara, burimet konkrete të financimit nga jashtë dhe një program të detajuar financimi. Aplikuesi do të paraqesë dokumente në formën e një letre interesi, marrëveshje paraprake kreditimi ose çdo dokument tjetër, që vërtetojnë mbështetjen financiare të projektit nga institucionet financiare ose bankat vendase, ose të huaja, ku shprehen qartë vlerat monetare për financimin dhe struktura e finacimit (financim i vetë aplikuesit,  kredi bankare, donacione apo financime të tjera).
d) Në terma të impaktit mjedisor dhe social, studimi duhet të japë një informacion të detajuar dhe të besueshëm lidhur me ndikimin mjedisor dhe social të projektit të propozuar. Aplikuesi do të sigurojë informacion lidhur me ndikimin pozitiv ose negativ të projektit mbi përdorimin e tokës, efektet lidhur me ndërtimin e burimit gjenerues të energjisë, emetimin e gazrave në atmosferë, tokë ose ujë, ndotjen akustike, si dhe çdo ndikim social të projektit si p.sh. ato për punësimin lokal, përmirësimin e infrastrukturës ose çdo ndikim tjetër të rëndësishëm mjedisor ose social. Studimi duhet të krahasojë ndikimet mjedisore me normat europiane të mjedisit.

Neni 11 
Aplikimi nga një bashkim shoqërish

1. Aplikimi për një autorizim për ndërtimin e burimeve të reja gjeneruese të energjisë mund të bëhet edhe nga më shumë se një person në formën e një bashkimi shoqërish.
2. Në rast se një aplikim është paraqitur nga bashkim shoqërish, anëtarët e këtij bashkimi shoqërish do të caktojnë një partner udhëheqës, i cili do të jetë i autorizuar nëpërmjet një prokure të nënshkruar nga të gjithë anëtarët e bashkimit për të vepruar në emër të tyre për qëllimin e aplikimit.
3. Dokumentet e përcaktuara në nenin 7 të kësaj rregulloreje duhet të paraqiten për të gjithë anëtarët e bashkimit të shoqërisë.
4. Ministria përgjegjëse për energjinë kërkon në këtë rast dokumetacionin e nevojshëm për përgjegjësinë solidare të bashkimit të përkohshëm të shoqërive, për realizimin e projektit.

Neni 12 
 Shqyrtimi i dokumenteve të aplikuesit

1. Ministria përgjegjëse për energjinë shqyrton nëse dokumentet e depozituara nga aplikuesi janë në përputhje me kërkesat e kësaj rregulloreje.
2. Ministria përgjegjëse për energjinë mund të verifikojë besueshmërinë dhe saktësinë e të dhënave të dokumenteve.
3. Ministria përgjegjëse për energjinë i komunikon aplikuesit ose të deleguarit përgjegjës të tij brenda 10 (dhjetë) ditëve kalendarike nga data e paraqitjes së aplikimit pranimin e tij, nëse dokumentet dhe informacioni i paraqitur nga aplikuesi janë të plota dhe në përputhje me kërkesat e neneve 7, 8, 9 dhe 10 të kësaj rregulloreje.

Neni 13 
Paraqitja e dokumentacionit të munguar

1. Në rastet kur në aplikim mungon ndonjë nga dokumentet ose informacionet e parashikuara në nenet 7, 8, 9 dhe 10 të kësaj rregulloreje, ministria përgjegjëse për energjinë i kërkon aplikuesit të paraqesë dokumentacionin e munguar, brenda 15 ditëve kalendarike nga dita e paraqitjes së aplikimit.
2. Nëse aplikuesi nuk paraqet dokumentacionin e munguar brenda periudhës së specifikuar në pikën 1 të këtij neni, ministria përgjegjëse për energjinë refuzon aplikimin.

3. Ministria përgjegjëse për energjinë i kthen aplikuesit të gjithë dokumentacionin e paraqitur në rast refuzimi të aplikimit të tij.

Neni 14 
Publikimi i aplikimit

1. Brenda 10 (dhjetë) ditëve kalendarike nga pranimi i një aplikimi dhe pasi aplikuesi të
ketë bërë pagesën e nevojshme për publikim, ministria përgjegjëse për energjinë duhet të publikojë tri ditë me radhë, në tri gazeta kombëtare të publikuara në Tiranë, një njoftim me përmbajtjen e mëposhtme:
-  një prezantim të shkurtër të aplikuesit;
- një përshkrim të shkurtër të projektit të propozuar;
- informacion lidhur me atë se ku mund të gjendet nga publiku aplikimi i detajuar;
- adresën e ministrisë përgjegjëse për energjinë,  ku mund të dërgohen objeksionet ose komentet lidhur me aplikimin;
- afatin për dërgimin e objeksioneve ose komenteve në ministrinë përgjegjëse për energjinë.
2. Shpenzimet për publikim përballohen nga aplikuesi dhe derdhen në llogarinë e ministrisë përgjegjëse për energjinë, në bankën e përcaktuar nga kjo e fundit.
3. Ministria përgjegjëse për energjinë siguron që aplikimi dhe të gjitha dokumentet shoqëruese, si dhe çdo informacion tjetër të jenë të disponueshme për inspektim publik në mjediset e ministrisë.
4. Ministria përgjegjëse për energjinë, duke marrë në konsideratë kërkesën e aplikuesit, mund të vendosë se cilat dokumente ose të dhëna të veçanta do të mbahen konfidenciale dhe mund të ndalojë njohjen e tyre nga publiku.

Neni 15 
Objeksionet

1. Çdo person që ka një interes ligjor, mund të paraqesë brenda një muaji nga data e publikimit të parë, sipas pikës 1 të nenit 14 të kësaj rregulloreje, në ministrinë përgjegjëse për energjinë, objeksionet e tij lidhur me një aplikim të bërë sipas kësaj rregulloreje. 
2. Ministria përgjegjëse për energjinë informon aplikuesin për objeksionet, që mund të ketë marrë lidhur me aplikimin e tij dhe kërkon sqarime nga aplikuesi për objeksionet e bëra, brenda 15 ditëve kalendarike.
3. Ministria përgjegjëse për energjinë nuk merr në konsideratë asnjë objeksion, nëse është bërë më vonë se afati i përcaktuar në pikën 1 të këtij neni.
4. Ministria përgjegjëse për energjinë, në bashkëpunim me aplikuesin dhe kur është e nevojshme në bashkëpunim me ministritë e tjera të interesuara në këtë proces, organizon seancë dëgjimore me komunitetin e zonës dhe me pushtetin vendor të qarkut ku do të ndërtohet objekti.

Neni 16
Mbivendosja e vendndodhjeve të aplikimeve

1. Në rast se për të njëjtën vendndodhje paraqiten dy ose me shumë aplikime, brenda afatit të përcaktuar në pikën 1 të nenit 15, ministria përgjegjëse për energjinë, i merr në shqyrtim të gjitha aplikimet, sipas dispozitave të kësaj rregulloreje.
2. Komisioni i vlerësimit të aplikimit i krijuar sipas nenit 17 të kësaj Marrëveshjeje vlerëson të gjitha aplikimet dhe i propozon ministrit përgjegjës për energjinë dhënien e autorizimit paraprak për aplikuesin, që propozon zgjidhjen më të mirë.
3. Ministri përgjegjës për energjinë njofton aplikuesit e tjerë për refuzimin e aplikimeve të tyre sipas pikës 4 të nenit 19 të kësaj rregulloreje.


Kapitulli III
Dhënia, zgjatja dhe heqja e lejes

Neni 17 
 Komisioni i vlerësimit të aplikimit

1. Ministri përgjegjës për energjinë, për vlerësimin e një projekti të propozuar, krijon një komision vlerësimi ad-hoc, të përbërë nga specialistë me ekspertizën e nevojshme. Kryetar i komisionit caktohet njëri prej drejtuesve të lartë të ministrisë.
2. Me kërkesë të ministrit përgjegjës për energjinë, nëse për vlerësimin e një propozimi kërkohet ekspertizë e veçantë, mund të caktohen anëtarë të komisionit të vlerësimit të aplikimit edhe specialistë nga ministri ose intistitucione të tjera.
3. Ministria përgjegjëse për energjinë, në procesin e vlerësimit të një aplikimi, nëse e konsideron të nevojshme, mund të kërkojë ekspertizë dhe konsulencë të huaj.
4. Ministri përgjegjës për energjinë nxjerr një urdhër për krijimin dhe funksionimin e komisionit të vlerësimit të aplikimit.

Neni 18
Vlerësimi i aplikimit

1. Komisioni i vlerësimit të aplikimit, pas kalimit të afatit të përcaktuar në nenin 15 të kësaj rregulloreje për paraqitjen e objeksioneve, merr në shqyrtim aplikimin, duke marrë në konsideratë:
a) plotësinë dhe saktësinë e dokumentacionit të paraqitur;
b) aftësitë teknike, ekonomike dhe financiare të aplikuesit;
c) sigurimin e stafit të aftë dhe kompetent;
d) strategjinë kombëtare të energjisë, të miratuar nga Këshilli i Ministrave ose ndonjë dokument tjetër të politikave energjetike për ndërtimin e burimeve të reja gjeneruese të energjisë;
e) rendimentin e burimit gjenerues të energjisë;
f) sigurimin e shëndetit dhe sigurisë teknike të njerëzve;
g) plotësimin e kushteve mjedisore sipas legjislacionit në fuqi;
h) vendndodhjen gjeografike të burimit gjenerues të energjisë përkundrejt sistemit të përgjithshëm kombëtar të prodhimit dhe furnizimit me energji;
i) mosinterferimin e burimit të ri gjenerues me shfrytëzimin e burimeve gjeneruese ekzistuese ose të atyre burimeve gjeneruese, që janë autorizuar ose që janë në procesin e ndërtimit;
j) nëse karakteristikat e burimit të ri gjenerues të energjisë sigurojnë koordinim të përshtatshëm me sistemin elektroenergjetik;
k) zgjidhjen teknike të lidhjes së burimit gjenerues të energjisë me rrjetet e transmetimit ose shpërndarjes;
1) objeksionet e paraqitura lidhur me aplikimin, sipas nenit 15 të kësaj rregulloreje;
m) sasinë e energjisë elektrike, por jo më të vogël se 2% të sasisë vjetore të prodhimit, ose konvertimin e saj në vlerë, që do të jepet falas, në formë royalty.

Neni 19 
Autorizimi paraprak për vazhdimin e procedurave

1. Komisioni i vlerësimit të aplikimit i paraqet ministrit përgjegjës për energjinë, brenda 3 (tri) muajve nga data e pranimit të aplikimit, një raport lidhur me miratimin ose refuzimin e aplikimit.
2. Ministri përgjegjës për energjinë, në rast të një opinioni pozitiv të komisionit të vlerësimit të aplikimit, i lëshon aplikuesit një autorizim paraprak për vazhdimin e procedurave për marrjen e autorizimit.
3. Autorizimi paraprak për vazhdimin e procedurave përmban:
a) emrin e aplikuesit;
b) të drejtën ekskluzive të aplikuesit të bëjë matje ose studime të tjera lidhur me investimet për ndërtimin e burimit gjenerues të energjisë;
c) periudhën kohore brenda se cilës aplikuesi duhet të përfundojë matjet ose studimet e tjera lidhur me investimin sipas germës “b” të kësaj pike.
4. Ministri përgjegjës për energjinë, në rast të një vendimi negativ, njofton aplikuesit për refuzimin e aplikimit.
5. Aplikuesi, të cilit i është refuzuar aplikimi, mund të ankohet te ministri përgjegjës për energjinë brenda 10 (dhjetë) ditëve pas marrjes së njoftimit sipas pikës 4 të këtij neni.

Neni 20
Paraqitja e dokumenteve të tjera

Aplikuesi i pajisur me autorizimin paraprak, sipas pikës 2 të nenit 19 të kësaj rregulloreje, i paraqet ministrisë përgjegjëse për energjinë, brenda periudhës kohore të përcaktuar në autorizimin paraprak, sipas pikës 3(c) të nenit 19 të kësaj rregulloreje, dokument e mëposhtme:
a) studimin e plotë të fisibilitetit teknik, ekonomik, financiar dhe mjedisor e social, bazuar në të dhëna dhe matje reale të kryera në zonat e zbatimit të projektit;
b) planin e biznesit të projektit;
c) grafikun e zbatimit të projektit;
d) miratimin e OST-së ose OSSH-së për pikën e lidhjes me rrjetin e transmetimit ose të shpërndarjes, sipas kërkesave të kodit të transmetimit ose shpërndarjes;
e) lejet dhe autorizimet mjedisore nga institucionet përgjegjëse vendore ose kombëtare;
f) dokumentacionin që provon të drejtat e pronësisë së aplikuesit mbi tokën, pronë private, që do të përdoret për ndërtimin e burimit gjenerues të energjisë.

Neni 21
Dhënia e autorizimit

1. Ministria përgjegjëse për energjinë shqyrton brenda 30 (tridhjetë) ditëve kalendarike nga dita e paraqitjes, plotësinë dhe saktësinë e të gjitha dokumenteve të paraqitura nga aplikuesi, sipas nenit 20 të kësaj rregulloreje.
2. Ministria përgjegjëse për energjinë, nëse arrin në përfundimin se të gjitha dokumentet e paraqitura nga aplikuesi, sipas nenit 20 të kësaj rregulloreje, janë të plota dhe të sakta, i dërgon Këshillit të Ministrave propozimin për miratimin e autorizimit, të shoqëruar me të gjitha dokumentet dhe një kopje të autorizimit paraprak të dhënë sipas nenit 19 të kësaj rregulloreje.
3. Këshilli i Ministrave shqyrton dhe miraton autorizimin sipas procedurave të tij.

Neni 22
 Përmbajtja e autorizimit

1. Autorizimi i miratuar nga Këshilli i Ministrave, sipas nenit 21 të kësaj rregulloreje, përfshin elementet e mëposhtme, por pa u kufizuar në to:
a) emrin dhe selinë e mbajtësit të autorizimit;
b) të drejtën e dhënë nga autorizimi (tipin, kapacitetin dhe teknologjinë e burimit gjenerues të energjisë);
c) vendndodhjen e burimit gjenerues të energjisë;
d) afatin e autorizimit;
e) afatin për përgatitjen e studimit të projektit të zbatimit teknik;
f) të drejtën e institucioneve kompetente shtetërore për të mbikëqyrur dhe monitoruar veprimtarinë e ndërtimit të mbajtësit të autorizimit;
g) detyrimin që mbajtësi i autorizimit të paraqesë periodikisht (çdo tre muaj/mujor) pranë ministrisë përgjegjëse për energjinë, informacion mbi ecurinë e ndërtimit të burimit gjenerues të energjisë;
h) çdo kufizim lidhur me zonat e mbrojtura;

i) detyrimin që ndërmjet aplikuesit dhe ministrisë përgjegjëse për energjinë të nënshkruhet një kontratë, lidhur me realizimin e këtij projekti dhe penalitetet në rast mosrealizimi apo transferimi të autorizimit;
j) detyrimin e mbajtësit të autorizimit, për pagesën e royalty, të shprehur nga aplikanti, konform pikës “m” të nenit 18 të kësaj rregulloreje;
k) autorizimi mund të përfshijë gjithashtu kërkesën që një pjesë e prodhimit të burimit gjenerues të energjisë t’i shitet furnizuesit publik, sipas legjislacionit shqiptar në fuqi. 

Neni 23
Detyrimi për dhënien e informacionit

1. Mbajtësi i autorizimit i dërgon ministrisë përgjegjëse për energjinë, çdo 3 (tre) muaj nga data e miratimit të autorizimit, një raport mbi veprimtaritë e tij për ndërtimin e burimit gjenerues të energjisë.
2. Ministria përgjegjëse për energjinë, pa u kufizuar nga pika 1 e këtij neni, ka të drejtë t’i kërkojë mbajtësit të autorizimit çdo informacion që e konsideron të nevojshëm lidhur me zbatimin e autorizimit. 
Neni 24
 Zgjatja e afatit të autorizimit

1. Mbajtësi i autorizimit mund t’i paraqesë ministrisë përgjegjëse për energjinë një kërkesë me shkrim për zgjatjen e afatit të autorizimit, duke dhënë arsyet për zgjatjen e kërkuar.
2. Ministria përgjegjëse për energjinë, nëse e sheh të arsyeshme, pranon zgjatjen e afatit të autorizimit dhe vazhdon procedurat për miratimin e saj në Këshillin e Ministrave. Në të kundërt, i propozon Këshillit të Ministrave heqjen e autorizimit.
3. Çdo zgjatje e afatit të autorizimit për ndërtimin e një burimi gjenerues të energjisë, siç përcaktohet në pikën 1 të këtij neni, mund të jepet vetëm një herë dhe mund të jetë jo më e gjatë se gjysma e periudhës së ndërtimit, që përcaktohet në autorizim.
4. Mbajtësi i autorizimit njofton me shkrim ministrinë përgjegjëse për energjinë, jo më vonë se 60 (gjashtëdhjetë) ditë përpara përfundimit të afatit të përcaktuar në autorizim, kur ai e ka të qartë se nuk mund të jetë në gjendje të përmbushë afatin përkatës.

Neni 25
Transferimi i autorizimit

1. Autorizimi i dhënë sipas kësaj rregulloreje, për ndërtimin e një burimi gjenerues të energjisë, mund të transferohet te një i tretë, tërësisht ose pjesërisht, vetëm me miratimin e Këshillit të Ministrave, duke e konsideruar atë si një autorizimi të ri.
2. Subjekti që do të pajiset me autorizim duhet të plotësojë dhe të dorëzojë pranë ministrisë përgjegjëse për energjinë të gjithë dokumentacionin e përcaktuar në nenet 7, 8, 9 dhe 10 të kësaj rregulloreje.
3. Ministria përgjegjëse për energjinë ia paraqet Këshillit të Ministrave propozimin për dhënien e autorizimit.
4. Transferimi bëhet me kërkesë të mbajtësit të autorizimit ose me kërkesë të një subjekti tjetër, vetëm pasi Këshilli i Ministrave, në zbatim të nenit 26 të kësaj rregulloreje, ia ka hequr atë mbajtësit të mëparshëm të autorizimit.
5. Çdo transferim i autorizimit te të tretët, pa miratimin e Këshillit të Ministrave, është i pavlefshëm.


Neni 26
Heqja e autorizimit

1. Këshilli i Ministrave mund t’ia heqë subjektit autorizimin, pa detyrimin për të shlyer financiarisht apo në ndonjë mënyrë tjetër  punimet e kryera në rastet e mëposhtme:
- me kërkesë me shkrim të mbajtësit të autorizimit, në raste të veçanta të justifikuara;
- në rast se subjekti i autorizuar nuk ka plotësuar detyrimet dhe kriteret e përcaktuara në autorizim;
- nëse nuk ka zbatuar grafikun e punimeve dhe nëse brenda 30 (tridhjetë) ditëve nga njoftimi, që ministria përgjegjëse për energjinë i bën aplikantit, ky i fundit nuk justifikon mosrealizimin e detyrës dhe nuk dokumenton mundësitë e tij për të përfunduar në datën e përcaktuar objektin ose ndonjë fazë të tij;
	- nëse mbajtësi i tij nuk informon siç kërkohet nga neni 24 të kësaj rregulloreje dhe nëse brenda një afati prej 15 ditësh, pas njoftimit paraprak nga ministria përgjegjëse për energjinë, aplikuesi përsëri nuk dërgon informacionin e kërkuar;
- nëse vërtetohet se deklarimet e subjektit të autorizuar nuk janë të vërteta;
- kur për mbajtësin e autorizimit kanë filluar procedurat e falimentimit ose likuidimit, sipas ligjit nr.8901, datë 23.5.2002 “Për falimentimin”.
2. Këshilli i Ministrave e publikon heqjen e lejes në Fletoren Zyrtare.

Kapitulli IV
Dispozita të fundit

Neni 27 
Dispozita tranzitore

1. Çdo aplikim i bërë në ministrinë përgjegjëse për energjinë për ndërtimin e burimeve të reja gjeneruese të energjisë, që nuk janë objekt koncesioni, përpara hyrjes në fuqi të kësaj rregulloreje, do të trajtohet sipas dispozitave të kësaj rregulloreje, me përjashtim të neneve 14 dhe 15.
2. Në rast se nga shqyrtimi i dokumentacionit të paraqitur nga aplikuesi konstatohet mungesë e informacionit ose dokumenteve të parashikuara në nenet 7, 8, 9 dhe 10 të kësaj rregulloreje, ministria përgjegjëse për energjinë i kërkon aplikuesit të paraqesë dokumentacionin e munguar brenda një afati të caktuar, pavarësisht afatit të përcaktuar në pikën 1 të nenit 13 të kësaj rregulloreje.

Neni 28
Kopjet e autorizimit

Një autorizim lëshohet në tri kopje, prej të cilave një kopje i bashkëngjitet dosjes së mbajtur në arkivën e Këshillit të Ministrave, një kopje e mban ministria përgjegjëse për energjinë dhe një kopje i jepet aplikuesit.

Neni 29 
 Ndryshime të rregullores

Kjo rregullore është objekt ndryshimi me vendim të Këshillit të Ministrave.
